P. Frešo, poslanec: (2009-06-25):
Moja interpelácia pozostáva z desiatich otázok. Týkajú sa predaja emisií. A prvá otázka je: Kedy a s akým výsledkom si premiér vyžiadal informáciu o pripravovanom predaji emisií od ministra životného prostredia? Druhá otázka je: Kedy a s akým výsledkom si minister hospodárstva vyžiadal informáciu o pripravovanom predaji emisií od ministra životného prostredia? Tieto dve otázky majú viesť k tomu, aby sme osvetlili úlohu vlády a premiéra pri predaji emisií už od samého počiatku, nakoľko sú indície, že práve premiér sa začal týmto obchodom zapodievať ďaleko predtým, ako bol uskutočnený. A chcem teda od neho priamu odpoveď. Ďalšia otázka, tretia otázka: Považuje premiér proces výberu kupca slovenských emisií za transparentný? Štvrtá otázka: Považuje premiér zverejnenú zmluvu na predaj emisií za výhodnú pre Slovensko? Ak áno, tak podľa akých kritérií? Piata otázka: Považuje premiér zverejnené dodatky k zmluve na predaj emisií za výhodné pre Slovensko? Ak áno, tak podľa akých kritérií? Tieto ďalšie tri otázky majú viesť k tomu, aby sme poznali postoj premiéra a teda celej vlády k zverejnenej zmluve. Táto zmluva je podľa môjho názoru veľmi nevýhodná pre Slovensko, či už z hľadiska ceny alebo platobných podmienok, alebo toho, že obsahuje výpredaj prakticky všetkých emisií do roku 2012. A tieto tri otázky majú viesť k tomu, aby tento zákonodarný zbor, rovnako ako aj slovenská verejnosť poznala podrobný názor premiéra na tento obchod. Šiesta otázka: Považuje premiér kupca emisií firmu Interblue Group za dôveryhodného partnera? Ak áno, tak podľa akých kritérií? Táto otázka naozaj má viesť k tomu, že táto firma bola neznáma na trhu. Vznikla pár týždňov pred samotným predajom a mňa by zaujímalo, ako táto vláda v multimiliardových obchodoch s kým ich uzatvára, aké k tomu používa kritériá, aké referencie používa, aké má záruky, že tento partner bude dôveryhodný napríklad z toho dôvodu, že zo zmluvy vyplýva, že Slovensko je povinné previesť kvóty, emisné kvóty na účet kupca a kupec zaplatí do 60 pracovných dní. Inými slovami, pýtam sa: Ako premiér vie, že kupec si tieto emisie jednoducho nepredá ďalej a neponechá si samotné peniaze? Siedma otázka: Urobila vláda kroky k doplateniu ceny za predané emisie aspoň na úroveň 10 eur za tonu? Ak áno, tak aké kroky? Ôsma otázka: Urobila vláda kroky k zrušeniu zmluvy o predaji emisií? Ak áno, tak aké? Tieto otázky, otázka č. 7 a otázka č. 8 majú viesť k tomu, aby Národná rada poznala aktivitu vlády, ktorá je doteraz krytá, ak vôbec existuje, ktorá v zásade má smerovať k tomu, že Slovenská republika nebude pôsobiť ako chudobný príbuzný oproti Českej republike, ktorá predala emisie za dvojnásobnú cenu, alebo oproti Maďarskej republike, ktorá predala emisie za takmer trojnásobnú cenu. Ak vláda v tejto veci konala voči priekupníkovi, tak tie kroky by bolo dobré podrobne pomenovať. Deviata otázka: Prečo vláda nerokovala priamo s konkrétnymi príjemcami, teda krajinami, ako je napríklad Japonsko, Španielsko, Belgicko? A ak rokovala, tak s akým výsledkom? V tomto prípade otázka smeruje k tomu, z akého dôvodu zvolila vláda, resp. jej ministerstvo, ale koniec koncov vláda, ktorá to zobrala dvakrát na vedomie, predaj cez priekupníka, u ktorého to vyzerá tak, že polovica z možného zisku pre Slovensko skončila v jeho vrecku. V tomto prípade ide o otázku, ktorá vedie k podstate, či naozaj je pravda a teda či naozaj nebola iná možnosť ako predať to cez priekupníka. Tie ostatné otázky, ktoré boli predtým, majú vysvetliť vzťah k priekupníkovi, aké kritériá boli zvolené. A poukazujem na to preto, že Maďarsko aj Česko nielenže sa netaja, ale naopak, hrdo prezentujú pred svojimi občanmi, že priamo rokovali s konečnými príjemcami a, samozrejme, tým dosiahli ďaleko, ďaleko vyššiu cenu. Tu by som váženého pána premiéra chcel upozorniť, že Česká republika v tejto chvíli pripravuje ďalšie dva predaje, zhruba v rovnakom objeme ako Slovensko, avšak za dvojnásobnú cenu. Desiata otázka: Koľko emisií bolo predaných ku dnešnému dňu? Možno znie táto otázka triviálne, nakoľko bola zverejnená zmluva a jej dodatky, avšak tu chcem poukázať na to, že zmluva je tak jednostranne postavená, že Slovensko podľa môjho názoru nemá žiadne páky, aby v tejto chvíli neboli predané žiadne, ako ďalšie emisie a ak tieto páky má a používa, tak nech pán premiér zverejní, o aké ide a k čomu vlastne používanie týchto pák má viesť. Naše podozrenie je, že nielenže je zakontrahovaný celý objem až do roku 2012, ale podozrenie je, že aj v tejto chvíli môžeme prichádzať o ďalšie emisie. Veľmi pekne by som sa chcel vopred pánovi premiérovi poďakovať za podrobné odpovede a dúfam, že toto naše spoločné úsilie pomôže naozaj občanom Slovenska si byť istými, akým spôsobom boli predávané emisie a tomuto parlamentu vysvetlí rolu vlády v predaji emisií, rolu premiéra v predaji emisií a umožní tak každému poslancovi zodpovedne informovať svojich voličov o tom, ako sa nakladá s mnohomiliardovým majetkom nás všetkých. Ďakujem veľmi pekne za pozornosť.